Pēc Komisijas 2014. gada 24. aprīļa paziņojuma (COM(2014)244) pieņemšanas Komisija 2015. gadā veica ietekmes novērtējumu, lai novērtētu izmaksas un ieguvumus, kas saistīti ar dažādiem pārskatīšanas risinājumiem, un noteiktu piemērotākās reglamentējošās un nereglamentējošās darbības. Ietekmes novērtējuma ziņojumu 2016. gada martā iesniedza Regulējuma kontroles padomei (RSB), un par to tika saņemts pozitīvs atzinums ar komentāriem Ņemot vērā ietekmes novērtējuma secinājumus, tika sagatavots tiesību akta priekšlikums, un 2016. gada 28. septembrī Komisija pieņēma priekšlikumu regulai COM(2016)616, kurā paredzēta ES eksporta kontroles modernizācija. Priekšlikuma mērķis ir uzlabot kontroles efektivitāti un pielāgot to augošajiem drošības riskiem, straujajai tehnoloģiju attīstībai un ekonomikas tendencēm, un vienlaikus uzlabot tās efektivitāti, vienkāršojot kontroles pārvaldību un mazinot administratīvo slogu eksportētājiem un dalībvalstu kompetentajām iestādēm. Tādējādi vispārīgais mērķis ir uzlabot drošību, tostarp cilvēktiesību aizsardzību, un nodrošināt ES eksportētāju konkurētspēju.

Pārskata periodā Padomes Regula (EK) Nr. 428/2009 ir grozīta vienu reizi. Ar Komisijas 2016. gada 12. septembra Deleģēto regulu (ES) Nr. 2016/1969 tika atjaunināts ES kontroles saraksts regulas I pielikumā un iestrādāti grozījumi, par kuriem 2015. gadā bija panākta vienošanās saistībā ar daudzpusējiem eksporta kontroles režīmiem. Tādējādi 2016. gada ES kontroles sarakstā ietverti aptuveni 200 grozījumu, vairākums no kuriem izriet no Vasenāras vienošanās un raķešu tehnoloģiju kontroles režīma. Šie grozījumi jo īpaši attiecas uz lāzermērīšanas sistēmas, ātrdarbīgu analogciparu pārveidotāju elektronisko iekārtu, programmatūras vadības ierīču ekspluatācijai un uzturēšanai un raķešu dzinēju ar želejveida propelentu kontroles atjauninājumiem, kā arī uz strukturālām izmaiņām 5. kategorijas 2. daļā “Informācijas drošība”. Kontroles sarakstā tika iekļauts ķīmiskais dietilamīns un divi jauni vīrusi — ar SARS saistīts korona vīruss un rekonstruētais 1918. gada gripas vīruss. Atjauninājums paredz arī vairāku kontroles pasākumu atcelšanu, tostarp attiecībā uz kosmiskās aviācijas / raķešu blīvslēgiem, dažiem hidrauliskiem šķīdumiem un zemūdens kamerām. Piezīmju dokuments (Comprehensive Change Note) tika publicēts kā norādes, kas sniedz pārskatu par visām tehniskajām izmaiņām ES divējāda lietojuma preču 2016. gada sarakstā.

Ir grūti iegūt uzticamu informāciju par divējāda lietojuma preču eksportu, jo nav konkrētas atbilstīgās tautsaimniecības nozares. Tomēr Komisija un dalībvalstis apkopo datus, kas ļauj aptuveni aplēst divējāda lietojuma preču eksporta apjomu, pamatojoties, no vienas puses, uz kompetento iestāžu apkopotiem īpašiem licencēšanas datiem, un, no otras puses, uz statistikas datiem par muitā uzrādītajām precēm, kas ietver divējāda lietojuma preces. Turpmāk sniegtas 2015. gada eksporta datu aplēses. Jāatzīmē, ka turpmāk sniegtās aplēses neietver pakalpojumus un tehnoloģiju nemateriālu nodošanu, kas saistīta ar divējāda lietojuma preču tirdzniecību.

7. attēls. Atļauju apjoms (skaits) katrā kategorijā, 2015. gada dati.

8. attēls. Katra veida atļauju vērtība (milj. EUR) 2015. gadā.

Pieteikumu kopējā vērtība sasniedza 44 miljardus euro, un kontrolēto divējāda lietojuma preču eksports tādējādi bija vairāk nekā 2,5% no ES ārējā eksporta kopējā apjoma. Divējāda lietojuma preču atļautās tirdzniecības apjoms sasniedza 33,7 miljardus euro, kas bija 1,9% no kopējā ES ārējā eksporta, un lielākā daļa darījumu bija tādi, kas atļauti saskaņā ar atsevišķām licencēm (aptuveni 25 000 atsevišķu licenču 2015. gadā) un visaptverošām licencēm (pēc to vērtības). Tikai neliela daļa eksporta faktiski tika atteikta: 2015. gadā sniegti apmēram 640 atteikumi, kas ir aptuveni 4,5% no kontrolēto divējāda lietojuma preču eksporta attiecīgajā gadā un 0,1% no ES ārējā eksporta kopējā apjoma.